L'acció ‘Rutes Saludables’ busca reduir l'aïllament de les persones majors a través de passejos col·lectius
24 d’abril 2025

‘Rutes Saludables’ és el nom que rep una iniciativa organitzada per la Regidoria de Serveis Socials de l'Ajuntament de Sagunt per a reduir l'aïllament de les persones majors i fomentar la participació social a través de passejos col·lectius. Les dos primeres eixides d'esta alternativa d'oci i temps lliure saludable, en la qual també col·labora el Consell de Majors del municipi, es duran a terme durant els matins del 29 i 30 d'abril a Sagunt i al Port de Sagunt, respectivament.

Sagunt forma part de la Xarxa de les Ciutats Amigables amb les persones majors, un pla des del qual s'han desenvolupat diverses actuacions per part de la Regidoria de Serveis Socials per a secundar de manera contínua la millora de la qualitat d'este sector social, així com donar resposta a les seues necessitats. Així mateix, en el mateix pla es contemplen accions per a incrementar la millora de les xarxes comunitàries de suport, previndre la soledat no desitjada i promoure la formació de grups per a fer passejos o rutes no dirigides. D'esta manera, la Xarxa de Ciutats Amigables busca l'enfortiment del teixit social, així com la prevenció i millora del benestar emocional per a ajudar a mantindre l'agilitat física i la qualitat de vida.

La regidora de Serveis Socials, Nuria Carbó, ha subratllat la importància d'esta mena d'accions: “Continuar amb este programa és necessari perquè considerem que conjuminar exercici físic, aire lliure, acompanyament i socialització només pot tindre bons resultats per a fomentar el sentiment de formar part d'un grup amb activitats organitzades i adaptades, és a dir, donar opcions saludables, atractives i amenes”.

Durant els mesos d'abril, maig i juny s'han programat diverses eixides per a gaudir en grup de l'entorn municipal: espais naturals, art urbà, patrimoni, punts d'interés…Cal esmentar que, en estes activitats, que prosseguiran després del pas dels mesos de calor intensa, participarà com acompanyament el personal de la Regidoria de Serveis Socials.

El programa ‘Rutes Saludables’ començarà el dimarts 29 d'abril a les 9 hores amb una ruta el punt de trobada de la qual és el Trinquet municipal. D'igual mode, el dimecres 30 d'abril a la mateixa hora el punt d'inici del passeig serà el Rellotge de Sol del passeig marítim del Port de Sagunt.

Les persones interessades a participar poden inscriure's a les rutes telefonant al 644468791 en horari de 9 a 14 hores de dilluns a divendres, o bé escrivint un missatge via WhatsApp al mateix número.

![](/media/30kfnyta/rutessaludables_c3.png?width=400&height=566&mode=max) ![](/media/itbnaszx/rutessaludables_c.png?width=399&height=564&mode=max)

*   [](http://www.facebook.com/sharer.php?u=https://aytosagunto.es/va/actualitat/2025-04-24-l-acció-rutes-saludables-busca-reduir-l-aïllament-de-les-persones-majors-a-través-de-passejos-col-lectius/ "Facebook")
*   [](http://twitter.com/share?url=https://aytosagunto.es/va/actualitat/2025-04-24-l-acció-rutes-saludables-busca-reduir-l-aïllament-de-les-persones-majors-a-través-de-passejos-col-lectius/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-24-l-acció-rutes-saludables-busca-reduir-l-aïllament-de-les-persones-majors-a-través-de-passejos-col-lectius/ "Linked In")
*   [](mailto:?body=https://aytosagunto.es/va/actualitat/2025-04-24-l-acció-rutes-saludables-busca-reduir-l-aïllament-de-les-persones-majors-a-través-de-passejos-col-lectius/)